## Pravilnik o mjerilima za izračun naknade za korištenje cestovnog zemljišta i naknade za obavljanje pratećih djelatnosti

### NN 119/2007 (19.11.2007.), Pravilnik o mjerilima za izračun naknade za korištenje cestovnog zemljišta i naknade za obavljanje pratećih djelatnosti

# MINISTARSTVO MORA, TURIZMA, PROMETA I RAZVITKA

**3449**

Na temelju članka 63. stavka 4. Zakona o javnim cestama (»Narodne novine«, broj
180/04. i 138/06.), ministar mora, turizma, prometa i razvitka donosi

## PRAVILNIK

### O MJERILIMA ZA IZRAČUN NAKNADE ZA KORIŠTENJE CESTOVNOG ZEMLJIŠTA I NAKNADE ZA OBAVLJANJE PRATEĆIH DJELATNOSTI

Članak 1.

Ovim Pravilnikom propisuju se mjerila za izračun naknade za korištenje cestovnog
zemljišta i naknade za obavljanje pratećih djelatnosti na javnim cestama.

*Naknada za korištenje cestovnog zemljišta*
Članak 2.

(1) Naknadu za korištenje cestovnog zemljišta plaćaju sve pravne i fizičke
osobe, koje koriste cestovno zemljište u obavljanju komercijalnih djelatnosti.
(2) Naknadu za korištenje cestovnog zemljišta plaćaju pravne i fizičke osobe za
korištenje priključaka odnosno prilaza na javnu cestu izgrađenih na cestovnom
zemljištu i kad obavljaju komercijalnu djelatnost u objektima izvan cestovnog
zemljišta.
(3) Mjerila za izračun naknade za korištenje cestovnog zemljišta su:
– skupina u koju je razvrstana javna cesta
– površina korištenog cestovnog zemljišta.

Članak 3.

(1) Visina naknade za korištenje cestovnog zemljišta utvrđuje se mjesečno u
kunama po m˛ korištenog cestovnog zemljišta u sljedećim iznosima:

|  |  |
| --- | --- |
| SKUPINA | NAKNADA ZA KORIŠTENJE   CESTOVNOG ZEMLJIŠTA |
| 1. AUTOCESTE | 30,00 kn/m² |
| 2. DRŽAVNE CESTE | 25,00 kn/m² |
| 3. ŽUPANIJSKE CESTE | 20,00 kn/m² |
| 4. LOKALNE CESTE | 15,00 kn/m² |

Naknada se usklađuje ovisno o površini korištenog cestovnog
zemljišta sljedećim koeficijentima, a izračunava se kumulativno:

|  |  |
| --- | --- |
| POVRŠINA KORIŠTENOG   CESTOVNOG ZEMLJIŠTA | KOEFICIJENT USKLAĐIVANJA |
| do 50 m² | 1,00 |
| 51 – 100 m² | 0,83 |
| 101 – 150 m² | 0,67 |
| 151 – 200 m² | 0,50 |
| 201 – 250 m² | 0,40 |
| 251 – 300 m² | 0,33 |
| 301 – 350 m² | 0,27 |
| 351– 400 m² | 0,22 |
| 401 – 500 m² | 0,20 |
| preko 500 m² | 0,13 |

(2) Visina naknade za korištenje cestovnog zemljišta za
instalacije položene u zemlji (komunalne instalacije, elektroinstalacije,
telefonske instalacije, vodovodne instalacije, kanalizacija i sl.), utvrđuje se
godišnje u kunama po m² korištenog
cestovnog zemljišta u sljedećim iznosima

|  |  |
| --- | --- |
| SKUPINA | NAKNADA |
| 1. AUTOCESTE | 4,00 kn/m² |
| 2. DRŽAVNE CESTE | 3,30 kn/m² |
| 3. ŽUPANIJSKE CESTE | 3,00 kn/m² |
| 4. LOKALNE CESTE | 2,50 kn/m² |

Naknada se usklađuje ovisno o površini korištenog cestovnog
zemljišta sljedećim koeficijentima, a izračunava se kumulativno:

|  |  |
| --- | --- |
| POVRŠINA KORIŠTENOG CESTOVNOG ZEMLJIŠTA | KOEFICIJENT USKLAĐIVANJA |
| do 1000 m² | 1,00 |
| 1001 – 3000 m² | 0,83 |
| 3001 – 5000 m² | 0,67 |
| preko 5000 m² | 0,50 |

Članak 4.

Naknadu za postavljanje i ugradnju elektroničkih, telefonskih, antenskih i
sličnih uređaja i opreme na javnoj cesti, plaćaju sve pravne i fizičke osobe,
mjesečno u iznosu od 2.000,00 kuna za pojedinačni uređaj ili opremu.

*Naknada za obavljanje pratećih djelatnosti*
Članak 5.

(1) Naknadu za obavljanje pratećih djelatnosti plaćaju sve pravne odnosno
fizičke osobe koje obavljaju prateće djelatnosti na cestovnom zemljištu.
(2) Mjerila za izračun naknade za obavljanje pratećih djelatnosti su:
– skupina u koju je razvrstana javna cesta
– vrsta djelatnosti koju korisnik obavlja u pratećem objektu.

Članak 6.

(1) Visina naknade za obavljanje pratećih djelatnosti utvrđuje se mjesečno u
kunama u sljedećim iznosima:

|  |  |  |  |  |  |  |
| --- | --- | --- | --- | --- | --- | --- |
| SKUPINA | benzinske postaje | motel | restoran | caffe | trgovina i usluge | ostalo |
| 1. AUTOCESTE | 1.800,00 kn | 1.800,00 kn | 1.500,00 kn | 1.200,00 kn | 800,00 kn | 300,00 kn |
| 2. DRŽAVNE CESTE | 1.250,00 kn | 1.250,00 kn | 1.250,00 kn | 750,00 kn | 500,00 kn | 200,00 kn |
| 3. ŽUPANIJSKE CESTE | 1.000,00 kn | 1.000,00 kn | 750,00 kn | 500,00 kn | 400,00 kn | 100,00 kn |
| 4. LOKALNE CESTE | 750,00 kn | 750,00 kn | 500,00 kn | 400,00 kn | 250,00 kn | 50,00 kn |

(2) Izuzetno od odredbe stavka 1. ovoga članka, kada je
prateći objekt samo dijelom izgrađen na cestovnom zemljištu, naknada za
obavljanje pratećih djelatnosti izračunava se razmjerno odnosu površine
korištenog cestovnog zemljišta i ukupne površine zemljišta na kojem se nalazi
prateći objekt.

Članak 7.

(1) Izuzetno od odredbe članka 5. i 6. ovoga Pravilnika, naknadu za postavljanje
reklama plaćaju sve pravne odnosno fizičke osobe koje postavljaju reklame na
javnim cestama.
(2) Mjerilo za izračun naknade za postavljanje reklama na javnim cestama je
površina reklame (jednostrana, dvostrana, višestrana).
(3) Visina naknade za postavljanje reklama utvrđuje se mjesečno u iznosu od
50,00 kn/m² reklame.

Članak 8.

(1) Naknade iz ovog Pravilnika utvrđuju se kao početne vrijednosti na javnom
nadmetanju i izravnoj pogodbi za korištenje cestovnog zemljišta i obavljanje
pratećih djelatnosti.
(2) Naknada za korištenje cestovnog zemljišta i obavljanje pratećih djelatnosti
ugovorena na temelju provedenog javnog nadmetanja može se usklađivati s
godišnjim rastom cijena na malo, koji objavljuje Državni zavod za statistiku i
rastom prosječnog godišnjeg dnevnog prometa vozila, a što se utvrđuje ugovorom.

Članak 9.

Danom stupanja na snagu ovog Pravilnika prestaje važiti Pravilnik o mjerilima za
izračun naknade za korištenje cestovnog zemljišta i naknade za obavljanje
pratećih djelatnosti (»Narodne novine«, broj 135/99. i 126/03.).

Članak 10.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/05-2/82
Urbroj: 530-07-07-1
Zagreb, 29. listopada 2007.

Ministar
**Božidar Kalmeta**, v. r.

Pravilnik, NN 119/2007-3449
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)